PATVIRTINTA

Telšių ,,Germanto“ progimnazijos

direktoriaus 2020 m. kovo 10 d.

įsakymu Nr. V-12

PRITARTA

Telšių rajono savivaldybės administracijos Švietimo ir sporto skyriaus vedėjo

2020 m. kovo 5 d. raštu Nr. ŠV1- 22

PRITARTA

Telšių ,,Germanto“ progimnazijos

tarybos posėdžio 2020 m. sausio 24 d.

protokolas Nr. V1- 1

**TELŠIŲ ,,GERMANTO‘‘ PROGIMNAZIJOS 2019 METŲ VEIKLOS ATASKAITA**

1. **Bendra informacija.**
   1. **Mokiniai** (mokinių skaičius, fiksuojant kasmet rugsėjo 1 d. duomenimis,skaičiaus pokytis perpastaruosius 3 m.):

|  |  |  |
| --- | --- | --- |
| Metai | Rugsėjo 1 d. | Mokinių skaičiaus pokytis |
| 2017 | 435 | - 13 |
| 2018 | 409 | - 26 |
| 2019 | 395 | -14 |

**1.2. Darbuotojai:**

1.2.1. Bendras darbuotojų skaičius – 61

1.2.2. Mokyklos vadovai, jų kvalifikacija:

Iki 2019-09-01:

mokyklos direktorius – 1 etatas,

direktoriaus pavaduotojas ugdymui – 1 etatas.

Nuo 2019-09-01:

mokyklos direktorius – 1 etatas,

direktoriaus pavaduotojas ugdymui – 1 etatas.

1.2.3. Mokytojų ir pagalbos mokiniui specialistų skaičius, fiksuojant spalio 1d. duomenimis:

|  |  |  |
| --- | --- | --- |
| **Pagrindinė darbovietė** | **Nepagrindinė darbovietė** | **Iš viso** |
| 42 | 2 | 44 |

1.2.4.Mokytojų ir pagalbos mokiniui specialistų kvalifikacija (skaičiuojant dirbančiuosius ir pagrindinėje, ir nepagrindinėje darbovietėse), kvalifikacinės kategorijos:

|  |  |
| --- | --- |
| **Kvalifikaciniai reikalavimai, kvalifikacinės kategorijos** | **Skaičius** |
| Turi aukštąjį universitetinį, aukštąjį koleginį, aukštesnįjį išsilavinimą | 44 |
| Turi pedagogo kvalifikaciją | 43 |
| Turi dėstomo dalyko (ugdymo srities) kvalifikaciją | 43 |
| Ekspertai | 0 |
| Metodininkai | 15 |
| Vyresnieji mokytojai | 25 |
| Mokytojai | 3 |

1.2.5. Nepedagoginių darbuotojų skaičius (etatų skaičius) – 17 (16,25)

**1.3. Mokyklos dalyvavimas programų, projektų konkursuose 2019 m. (parašyta programų, gautas finansavimas (Eur) ar kitokia parama):**

**Mokykla dalyvavo projektuose, vykdė programas.**

* Mokykla dalyvauja ES paramos projekte „Mokyklų aprūpinimas gamtos ir technologinių mokslų priemonėmis“. Per 2019 m. gauta mokymo priemonių ir įrangos už 9418 eurų.
* Lietuvos Respublikos švietimo ir mokslo ministerijos ir Ugdymo plėtotės centro vykdomame projekte „Informatika pradiniame ugdyme“, skirtame pradinio ugdymo informatikos turiniui sukurti ir išbandyti, dalyvauja visos pradinių klasių mokytojos ir jų mokiniai. Šiemet iš šio projekto gauta 11 nešiojamų ir 5 planšetiniai kompiuteriai bei du projektoriai.
* Telšių rajono savivaldybės Bendruomenės sveikatos tarybos finansuojami projektai: „Sveikatos šalyje“ (500 eurų) ir „Esu ne vienas“ (300 eurų).
* Laimėtas projektas (800 eurų) Telšių rajono savivaldybės administracijos skelbtame iniciatyvų konkurse „Aš – žemaitis“, skirtame Žemaitijos vardo 800-osioms metinėms paminėti.
* Mokykloje buvo vykdoma virš 30 tarptautinių „eTwinning“ ir „PenPal“ projektų, 3 Erasmus projektai, kurių metu įvairių klasių mokiniai bendravo su Latvijos, Italijos, Čekijos, Turkijos, Estijos, Slovakijos, Ispanijos, Serbijos, Albanijos, Makedonijos, Pakistano, JAV ir kitų šalių (iš viso 21) bendraamžiais.
* Pradinių klasių mokiniai dalyvauja Tarptautinėse ankstyvosios prevencijos programose „Obuolio draugai“, „Zipio draugai“, „Įveikime kartu“, o aukštesniųjų klasių mokiniai – paauglių socialinių įgūdžių ugdymo programoje „Tiltai“ ir LIONS QUEST programoje „Paauglystės kryžkelės“.
* AB „Žemaitijos pienas“, Telšių „Ateities“ progimnazijos ir Telšių r. savivaldybės organizuojamoje socialinėje akcijoje „Antrą klasę baigi – plaukti moki“ dalyvavo visi antrų klasių moksleiviai.

**1.4.** L**ėšos ugdymo reikmėms finansuoti ir jų panaudojimas:**

|  |  |  |  |  |  |
| --- | --- | --- | --- | --- | --- |
| Eil. Nr. | Reikmės | Gauta sausio 1 d. | Patikslintas planas | Panaudota gruodžio 31 d. | |
| Eur. | Proc. |
| 1. | Iš viso MK lėšų | 577500,00 | 588100,00 | 588100,00 | 100 |
| 1.1. | Darbo užmokesčiui | 551800,00 | 562977,33 | 562977,33 | 100 |
| 1.2. | Sodrai | 9900,00 | 9425,57 | 9425,57 | 100 |
| 1.3. | Vadovėliams ir kt. mokymo priemonėms | 8600,00 | 8450,06 | 8450,06 | 100 |
| 1.4. | Mokytojų ir kt. ugdymo procese dalyvaujančių asmenų kvalifikacijai tobulinti | 3200,00 | 2544,11 | 2544,11 | 100 |
| 1.5. | Mokinių pažintinei veiklai ir profesiniam orientavimui | 600,00 | 534,30 | 534,30 | 100 |
| 1.6. | IKT diegti ir kitos paslaugos | 3400,00 | 4168,63 | 4168,63 | 100 |
| 2. | Vienam mokiniui tenka lėšų |  |  | 1488,86 |  |

* 1. **Savivaldybės biudžeto (SB) lėšos ir jų panaudojimas:**

|  |  |  |  |  |  |
| --- | --- | --- | --- | --- | --- |
| Eil. Nr. | Reikmės | Gauta sausio 1 d. | Patikslintas planas | Panaudota gruodžio 31 d. | |
| Eur. | Proc. |
| 1. | Iš viso SB lėšų | 161900,00 | 185400,00 | 185362,24 | 99,98 |
| 1.1. | Iš jų darbo užmokesčiui | 126700,00 | 139295,00 | 139295,00 | 100 |

* 1. **Gautas 2018 metais papildomas (ne iš savivaldybės biudžeto) finansavimas arba**

**kitokia parama iš kitų šaltinių:**

|  |  |  |  |
| --- | --- | --- | --- |
| Eil. Nr. | Kiti šaltiniai | Finansinės arba kitokios paramos išraiška | Kam ir kaip finansinė arba kitokia parama buvo panaudota |
| 1. | 2 proc. GPM | 1350 eur | Nupirkta elektroninio skambučio sistema. |

* 1. **Direktoriaus nuožiūra pateikiama informacija.**

**Mokyklos laimėjimai:**

* Respublikinėse varžytuvėse„Sveikatingumo maratonas“ iškovota pereinamoji Telšių mero Kęstučio Gusarovo taurė.
* Respublikinėje Lietuvos mokinių technologijų olimpiadoje T. Vaičius pelnė „Sprindžio iki svajonės“ nominaciją.
* Anglų kalbos mokytoja Giedrė Raudonienė už iniciatyvumą,kūrybiškumą, inovatyvumą, nuolat naujų ugdymo(si) formų ieškojimą, atvirumą naujovėms metų Mokytojo-Šviesulio pagerbimo šventėje tapo nominante.

**Laimėjimai rajoninėse varžybose, konkursuose, olimpiadose:**

* Mergaičių komanda futbolo varžybose iškovojo III, kvadrato – II vietą.
* Berniukų komanda futbolo ir kvadrato varžybose užėmė III vietas.
* Šachmatų varžybose 3-4 klasių komanda laimėjo I vietą.
* Stalo teniso varžybose mokyklos komanda laimėjo II vietą.
* Pradinių klasių meninio skaitymo konkurse I vietos nugalėtoju tapo 2b klasės mokinys Algimantas Vaitkus.
* Telšių kredito unijos „Germanto lobis“ organizuotame piešinių konkurse „Kartu mes galime daugiau“ 5-6 klasių mokinių grupėje nugalėtojomis tapo A. Klingerytė (I vieta) ir E. Jonušaitė (II vieta).
* Piešinių konkurse „Pažink Telšių senamiestį“ A. Klingerytė užėmė I vietą, E. Jonušaitė – II vietą.
* Geografijos konkurse „Geografinis takas prie „Alkos“ muziejaus“ 6 kl. komanda laimėjo I vietą.
* VŠĮ „Bruneros“ organizuotame vaikų piešinių konkurse „Gaminame kartu tau, mamyte“ diplomais apdovanoti keturi 2a klasės mokiniai.
* Biologijos olimpiadoje 5a klasės mokinė A. Lakačauskaitė užėmė III vietą, 8b klasės mokinė A. Virketytė – II vietą, 8a klasės mokinė L. Knitaitė – III vietą.
* Anglų kalbos diktanto rašymo konkurse „Listen to Write Right“ 7a klasės mokinys E. Bakšinskis užėmė III vietą.
* „Šviesoforo“ varžybose pradinių klasių mokinių komanda iškovojo II vietą.
* 5b klasės komanda užėmė II vietą istorijos konkurse „Telšių rajono žinovai“.
* Geografijos olimpiados nugalėtojomis tapo 8a klasės mokinės: L. Knitaitė (II vieta) ir A. Meiniūtė (III vieta), 6b klasės mokinė S. Klapatauskaitė (III vieta).
* Technologijų olimpiadoje pasisekė visiems keturiems dalyvavusiems mokiniams. N.Skukauskas ir T.Vaičius užėmė I vietas, R. Lukšaitė – II, o V. Maziliauskytė įvertinta nominacija už puikų kūrybinį namų darbą.
* 8a klasės mokinė L. Knitaitė rusų kalbos dailyraščio konkurse laimėjo III vietą, o rusų kalbos olimpiadoje – II vietą.
* „Raštingiausio mokinio“ konkurse 8b klasės mokinė I. Lakačauskaitė laimėjo II vietą, o 8a klasės mokinė L. Knitaitė – III vietą.

1. **Veiklos tikslų ir uždavinių įgyvendinimas**
2. tikslas. **Ugdymo(si) sąlygų ir kokybės gerinimas.**

1.1. uždavinys. Tobulinti pamokos ir kitų ugdymo formų kokybę.

*Pasiekti rezultatai*.

Mokyklos veiklos įsivertinimo grupė, atlikusi giluminį tyrimą „Mokymasis ne mokykloje“, nustatė, kad netradicinės ir ne mokykloje vykstančios pamokos yra efektyvesnės ir patinka visiems bendruomenės nariams. Nuspręsta, kad kiekvienas mokytojas ieškos įvairesnių pamokos pravedimo formų ir per pusmetį praves bent po vieną pamoką kitoje aplinkoje.

4b ir 7 klasės mokiniai dalyvavo Šviečiamosios Žuvininkystės programoje „Užauginta ES“. Per pasaulio pažinimo ir geografijos pamokas mokiniai įgijo žinių apie žvejybos, prekybos ir perdirbimo skatinimą, ekologišką, efektyvų išteklių naudojimą.

Tėvų, kitų specialybių žmonių vedamos pamokos – kitokios, labiau įsimenančios, suteikiančios gerų emocijų ir pažinimo džiaugsmo. 2a klasėje pasaulio pažinimo pamoką vedė mama Neringa Kentrienė. Ji mokė vaikus asmens higienos. Parodė, kaip suteikiama pagalba susižeidus. Atlikdami užduotis antrokai įgijo praktinių įgūdžių. Verslininkas Romanas Klingeris susitiko su mūsų mokyklos aštuntokais. Svečias mokiniams kalbėjo apie sėkmingo verslo organizavimą, apie verslo rizikos įžvalgas. Taip pat supažindino mokinius su verslui svarbiais LR įstatymais. Savanorė Beata Rajeckaitė dalijosi savo patirtimi apie savanoriavimą ir jo naudą. Ji mokiniams pasakojo, kaip įgyjami nauji įgūdžiai, kurie yra orientuoti į pagalbą visuomenei. Vienuolis, salezietis italas Pjeras (Piercarlo Manzo) susitiko su aštuntokais ir pravedė jiems dorinio ugdymo pamoką apie žmogaus gabumus, pašaukimą.

Keletą pamokų pravedė Telšių apskrities vyriausiojo policijos komisariato bendruomenės pareigūnas Ramūnas Šileika. Jis pradinių klasių mokiniams priminė saugaus eismo taisykles, vaizdžiai jas perteikė video filmukais. 7-ų klasių mokinius pareigūnas supažindino su netinkamo elgesio apraiškomis ir jų pasekmėmis, pristatė pagrindinius teisės aktus.

Visus metus mokykloje vyko edukacinės pamokos. Per technologijų, istorijos, geografijos pamokas mokiniai dalyvavo [Kultūros paso renginiuose: „Medinis margutis – Velykų puošmena“](https://germantas.telsiai.lm.lt/index.php/2019/04/29/kulturos-paso-renginys-medinis-margutis-velyku-puosmena/), išmoktos ir pasikartotos stalo etiketo taisyklės, o pradinių klasių mokiniai vasarą pradėjo kaip paleontologai: dalyvavo [edukacijoje „Atrask dinozaurą“](https://germantas.telsiai.lm.lt/index.php/2019/06/06/edukacija-atrask-dinozaura/). 5-8 klasių mokiniams vyko edukacija „Senovės kuršių genties takais“. Mokiniai susipažino su kuršių gyvenimu,kovingumu, naudotais ginklais.

Telšių Karolinos Praniauskaitės viešojoje bibliotekoje Vytauto Didžiojo karo muziejaus surengtame projekte „100 kariuomenės pėdsakų“ lankėsi 1a ir 4a klasės mokiniai. Parengtose unikaliose ekspozicijose buvo pristatoma Lietuvos kariuomenės istorija. Lietuvių kalbos ir technologijų pamokos 4a klasės mokiniams taip pat vyko miesto bibliotekoje.

[Dailės ir technologijų pamoka 2a klasės mokiniams vyko autentiškame Žemaitijos kaimo muziejuje](https://germantas.telsiai.lm.lt/index.php/2019/10/29/dailes-ir-technologiju-pamoka-zemaitijos-kaimo-ekspozicijoje/). Mokiniaisusipažino su lietuvių mitologine būtybe – Kauku. [1a klasės mokiniai lankėsi „Alkos“ muziejuje,](https://germantas.telsiai.lm.lt/index.php/2019/06/07/1a-klases-isvyka-i-alkos-muzieju/) kur skaitė gamtos knygą – apžiūrėjo gyvūnų eksponatus ir susipažino su jų atsiradimo muziejuje istorija. Penktokai pasaulio pažinimo pamokų mokėsi Gamtos mokykloje Varniuose.

Aštuntokai technologijų pamoką stebėjo Telšių apskrities verslo inkubatoriuje, o 4b klasės mokiniai ten dalyvavo edukaciniame užsiėmime „Kastinio sukimas“.

Aštuntokų istorijos ir dorinio ugdymo pamokos vyko Šv. Nikolajaus Stebukladario cerkvėje. Mokiniai susipažino su kubizmo stiliaus cerkve, kuri jau 82 metus stovi ant Malūno kalno. Chemijos pamoka vyko „Džiugo“ gimnazijoje. Mokiniai dalyvavo užsiėmime ,,Mobilioji bioklasė“.

Pirmokai pasaulio pažinimo pamoką „Įvairių būna profesijų“ stebėjo Telšių apskrities priešgaisrinio gelbėjimo valdyboje.

Netradicinės pamokos ugdė mokinių vaizduotę, skatino kūrybiškumą, mokiniai įgijo naujų žinių, idėjų, kurias pritaikė savo kūrybinėje veikloje. Tokios pamokos kėlė mokinių mokymosi motyvaciją.

*Komentarai dėl nepasiektų arba iš dalies nepasiektų rezultatų.*

Tęsiamas kolegialus grįžtamasis ryšys. Įgyvendinti priemonę pavyko iš dalies. Į kolegialųjį grįžtamąjį ryšį įsitraukė ne visi pagalbos mokiniui specialistai.

*Pasiekti rezultatai*.

Mokinių ugdymo poreikiams tenkinti ir mokymosi pasiekimams gerinti mokykloje skirta 14 konsultacijų: lietuvių k., anglų k., matematikos, informacinių technologijų, biologijos, rusų k., geografijos. Jos teikiamos ir pradinių klasių mokiniams. Konsultacijos vyksta **pagal pavaduotojos ugdymui sudarytą tvarkaraštį.** Vien šiais mokslų metais mokytojai pravedė daugiau kaip 200 konsultacijų, kurių metu suteikė papildomą pagalbą individualiems mokinių poreikiams tenkinti, šalinti spragas, siekti geresnių rezultatų. Konsultacijomis naudojamasi ir tada, kai mokiniai, nepasiekę patenkinamo pasiekimų lygmens pusmečio pabaigoje, su dalyko mokytoju parengia programą spragoms likviduoti.

Vaiko gerovės komisijoje nuolat aptariamas ir užtikrinamas švietimo pagalbos prieinamumas specialiųjų poreikių mokiniams.

Mokykloje buvo vykdomos ankstyvosios prevencijos ir socialinių įgūdžių programos „Zipis“, „Obuolio draugai“, „Įveikime kartu“, „Tiltai“. 25 mokytojai dalyvavo LIONS QUEST programos „Paauglystės kryžkelės“ 3 dienų seminare, kuris skirtas saugios aplinkos mokykloje kūrimui. LIONS QUEST programų instruktorė Raimonda Kurauskienė kompetetingai ir nuoširdžiai supažindino dalyvius su programa, kuri apima patyčių prevenciją, socialinį emocinį ugdymą, asmenybės ugdymą, žalingų įpročių prevenciją, mokymąsi tarnaujant, akademinius pasiekimus.

Pavasarį pirmą kartą mokykloje įvyko „Metų mokinio“ apdovanojimai. Buvo pagerbti mokiniai, kurie įvairiose veiklose visus mokslo metus garsino „Germanto“ progimnaziją.

Ugdant mokinių pilietiškumą ir sąmoningumą, buvo organizuotos įvairios pilietinės iniciatyvos ir akcijos. Vyko tradicinė pilietinė iniciatyva, skirta tarptautinei Tolerancijos dienai paminėti. Buvo organizuotos pilietinės akcijos: „Atmintis gyva, nes liudija“, skirta Sausio 13-ajai, Laisvės gynėjų dienai, Lietuvos valstybės atkūrimo dienos paminėjimas.

Puikiai pavyko įgyvendinti tokias ugdymo(si) dienas, kaip „Mokyklos gimtadienis“, „Kartų sūkury“, „Užgavienių muonaׅ“, Gimtosios kalbos bei Sveikatingumo dienos.

2019 mokslo metais mokykloje veikė 22 neformalaus ugdymo būreliai. Juos lankė virš 300 mokinių. 1-4 klasės moksleiviams skirta daugiau praktinės veiklos būrelių, tokių kaip: „Jaunieji tyrėjai“, „Mažieji gamtininkai“, „Jaunieji tyrinėtojai“. Būrelių užsiėmimų metu siekta skatinti kūrybišką gamtamokslinį ugdymą atliekant tiriamuosius darbus. Mokykloje veikė nemažai meninės raiškos būrelių. Mokytojai ir mokiniai visus mokslo metus rengė parodas ne tik mokyklos bibliotekoje ir skaitykloje, bet savo darbais džiugino Verslo inkubatoriaus, miesto viešosios bibliotekos bei Telšių švietimo centro lankytojus.

Šiemet buvo tęsiamas darbas su gabiaisiais mokiniais. 25 mokyklos mokytojai dalyvavo seminare „Gabių mokinių atpažinimo ypatumai“. Mokytojai mokėsi, kaip atskirti gabių vaikų ypatumus, analizavo specialiuosius gabių mokinių emocinius, socialinius ir psichologinius poreikius, aptarė šeimos palaikymo reikšmę gabaus vaiko ugdymui.

*Komentarai dėl nepasiektų arba iš dalies nepasiektų rezultatų*.

„Sėkmės istorija“ – mokinių geriausių projektų pristatymas įvykdytas iš dalies. Mokiniai pristatinėjo savo projektus, ruošė konferencijas siauresnei klausytojų auditorijai, pvz., paralelėse klasėse, koncentruose. Nebuvo organizuotas bendras visos mokyklos projektų pristatymas.

* 1. Uždavinys. Atnaujinti ir modernizuoti ugdymo aplinkas.

*Pasiekti rezultatai*.

Siekiant geresnių ugdymo rezultatų **mokykloje** kuriama į mokinį orientuota edukacinė aplinka. Iškėlus į kitas patalpas pradinių klasių gamtos pažinimo kabinetą (laboratoriją) ir suremontavus patalpas, į**rengtas naujas informacinių technologijų kabinetas pradinių klasių mokiniams. Kabinetui nupirkti nauji suolai ir kėdės. Iš projekto „Informatika pradiniame ugdyme“ gauta 11 nešiojamų ir 5 planšetiniai kompiuteriai. Kad galėtų dirbti visa pradinukų klasė, buvo nupirkti 7 planšetiniai kompiuteriai. Iš Nacionalinės švietimo agentūros gauti du didesnio ryškumo projektoriai, iš kurių vienas atiduotas į naują IT kabinetą. Kabinetas aprūpintas nauja ugdymo priemone - edukacine bitute-robotu „Bee-Bot“ - bei 4-iais robotukams specialiai skirtais kilimėliais. IT kabinetui nupirktas ir ištestuotas** naujo tipo bevielis profesionalus įrenginys UAP-AC-LITE.

Šiemet atnaujinta sutartis su interneto tiekėju ir interneto greitis padidintas iki 1 gigabito per sekundę.

2 kabinetams nupirktos naujos spintos (8 vnt.). Vienam kabinetui pakeistos mokyklinės kėdės. Fizikos kabinetui nupirktas naujas sieninis projektoriaus ekranas.

Naujomis mokymo priemonėmis, gautomis iš ES paramos projekto „Mokyklų aprūpinimas gamtos ir technologinių mokslų priemonėmis“, pasipildė biologijos, chemijos bei fizikos kabinetai.

Siekiant mokykloje padidinti internetinio tinklo greitį, sumontuoti didesnio pralaidumo tarpiniai komutatoriai, nupirkti kompiuterinio tinklo davikliai, wi fi tinklo prieigos taškas.

**Mokyklos biblioteka papildė savo fondus** – **įsigijo** 363 vnt. vadovėlių, 51 vnt. metodinės literatūros bei 5 vnt. grožinės literatūros.

Iš Telšių rajono savivaldybės skirtų 3 tūkst. eurų geografijos kabinetui nupirktas interaktyvus ekranas.

*Komentarai dėl nepasiektų arba iš dalies nepasiektų rezultatų*.

Mokykloje ne visur vienodai gerai veikia bevielis ryšys. Norint tai sutvarkyti, reikalingi dar du bevielio ryšio komutatoriai.

1. Tikslas. Bendravimo ir bendradarbiavimo su mokinių tėvais plėtra.
   1. uždavinys. Stiprinti kultūrinį bendradarbiavimą tarp šeimos ir mokyklos.

*Pasiekti rezultatai*.

Mokyklai labai svarbus bendradarbiavimas su tėvais. Kuo mokytojai yra atviresni dialogui su tėvais, tuo tėvai jais labiau pasitiki.

Mokyklos anglų kalbos mokytojos R.Klemanskienė ir E.Račkauskienė pakvietė visą mokyklos bendruomenę šv. Valentino dieną švęsti kitaip. Visi buvo paraginti parodyti dėmesį ne tik, kaip įprasta, klasės draugams ar artimiems šeimos nariams, bet pastebėti visus bendruomenės narius.

Gegužės mėnesį mokykloje vyko [šventė, sujungusi „Germanto“ kartas](https://germantas.telsiai.lm.lt/index.php/2019/05/17/seimos-dienai-skirta-svente-kartu-sukury/). Tarptautinės šeimos dienos proga į progimnaziją susirinko mūsų mokyklą baigę įvairių kartų atstovai.

Gausus būrys mokinių ir jų tėvelių dalyvavo tradicinėse krepšinio kamuolio metimo į krepšį varžybose „Taiklioji ranka“ .

Gegužės mėnesį mokykloje vyko atvirų durų diena. Tėvai galėjo lankytis savo vaikų pamokose, individualiai bendrauti su mokytojais, spręsdami įvairias auklėjimo bei ugdymo problemas, pasidžiaugti vaikų pasiekimais. Pradinių klasių mokytojos atvirų durų dienų metu organizuoja trišalius pokalbius, kadajos bendrauja su tėvais ir vaiku, išklauso jų lūkesčius, suteikia reikiamą informaciją, priima bendrus susitarimus.

Spalio pabaigoje pradinių klasių mokiniai į mokyklą nešėsi moliūgus. Vieni šiuos oranžinius galiūnus skaptavo klasės valandėlių metu, o kiti - vakare,  kartu su tėveliais plušėjo klasėse. Užsiėmimų  metu vyko ne tik šiltas bendravimas, bet ir mokėsi, kaip sveikai gyventi.

Gruodžio mėnesį vyko [bendruomenės vakaronė „Paslaptingas laukimas“](https://germantas.telsiai.lm.lt/index.php/2019/12/19/bendruomenes-vakarone-paslaptingas-laukimas/). Tėveliai, seneliai vaikai ir mokytojos, auklėtojai jaukioje aplinkoje įsijungė į bendrą veiklą. Visi iš senų, naudojimui nebetinkamų vadovėlių gamino kalėdines eglutes. Sulankstyti knygos lapai virto eglutėmis, o blizgučiai ir žaisliukai, džiovinti vaisiai, saldainiai, raidelės, netikri pinigai, netgi makaronai – žaisliukais. Kiekvienoje klasės bendruomenėje vyravo puiki nuotaika, šiltas bendravimas ir gražus visų  bendradarbiavimas.

1b klasės mokiniai ir jų tėveliai mokslo metus užbaigė kelione į Klaipėdą, o 4a klasės mokiniai kartu su tėveliais lankėsi Vilniuje.

Vyko ir tėvų švietimo užsiėmimai. Pirmokų tėvams buvo skaitoma paskaita „Mano vaikas pirmokas“, kurioje buvo aptartas ugdymas pirmoje klasėje, adaptacijos ypatumai. Šeštokų tėvams paskaitoje „Paauglystės amžiaus tarpsnio ypatumai“ Telšių švietimo centro PPT skyriaus psichologo asistentė Alvyda Beržanskienė pasakojo apie paauglystės amžiaus tarpsnio ypatumus ir jų poveikį ateities planavimui.

1-8 klasių mokiniai ir mokytojai, kaip ir kasmet, dalyvavo respublikinėje iniciatyvoje „Šok į tėvų klumpes“. Tai visuotinė atvirų durų diena tėvų darbovietėse. Šios dienos veiklų tikslas – suteikti progą mokiniams apsilankyti  tėvų  bei artimųjų darbovietėse, artimiau susipažinti su įvairiomis profesijomis, plėtoti savo karjeros kompetencijas, sudaryti sąlygas tėvams įsitraukti į ugdymo procesą. Mokiniai apsilankė Telšių apskrities archyve, „2 b pack‘e“, advokatės R.Valiukienės kontoroje, policijos komisariate, „Telšių vandenyse“, priešgaisrinėje tarnyboje, siuvyklose „Sidonas“ bei „Siuvaita“, UAB „Porolon“ bei „Telsterma“, parduotuvėje „Maxima“, kavinėje „Senamiestis“ ir kt.

*Komentarai dėl nepasiektų arba iš dalies nepasiektų rezultatų*.

Nebuvo išanalizuotos mokinių ir mokytojų tarpusavio bendravimo formos, todėl apklausa „Mokinių ir mokytojų tarpusavio santykiai“ bus atlikta kitais mokslo metais.

3.Tikslas. Tarpdalykinės integracijos bei mokytojų bendradarbiavimo stiprinimas.

3.1. Stiprinti tarpdalykinę integraciją.

Atliktas tyrimas „Pirmų ir penktų klasių mokinių adaptacija“, kurio metu išsiaiškinta, ar sunku adaptuotis mokykloje, kada netenkama noro mokytis, silpnėja mokymosi motyvacija. Adaptacijai reikšmės turi ne tiek mokymosi medžiaga, programos, kiek pats mokymo organizavimas, mokinio ir mokytojo tarpusavio sąveika.

2019 m. vykdyti 3 Erasmus projektai, kuriuos koordinavo anglų kalbos mokytoja Giedrė Raudonienė. Bendradarbiauta su Turkija, Čekija, Šiaurės Makedonija, Latvija, Rumunija, Portugalija.

Toliau plėtojama eTwinning projektinė veikla. 2019 m. vykdyti 25 tarptautiniai projektai. Ketvirtokai, bendraudami ir dirbdami kartu su kitų šalių mokiniais, pagerino savo skaitmenines kompetencijas. Aštuntokai projekte dirbo grupėmis kartu su kitų šalių mokiniais, kalbėjo apie ateities profesijas, kūrė bendras knygas, pateiktis. Penktokai gilinosi į sąvokas: kas yra demokratija, demokratinis lyderis ir kokios yra demokratiškumo vertybės. Dalyvavimas eTwinning – tai mokymasis, naujų mokymo metodų taikymas, naujos technologijos ir nauji tradicinių užduočių atlikimo būdai. Ši veikla lengvai pritaikoma bet kuriai temai ar dalykui, yra integruojama į dalyko mokymą ir bendrąjį ugdymo turinį.

Ugdymo turinio integracija padėjo mokiniams aktyviau įsitraukti į mokymosi procesą, todėl mokykloje organizavome integruotų dalykų ugdymo(si) dienas. Viena tokių – renginių ciklas, skirtas Žemaitijos metams paminėti. Mokiniai aktyviai ir noriai įsijungė į organizuojamas veiklas, kurios vyko ir klasėse, ir aktų salėje. 3-4 klasių įvairių gebėjimų vaikai buvo pakviesti į spec. pedagogės kabinetą dalyvauti viktorinoje „Ar aš tėkras žemaitis?“. Pradinių klasių mokinių komandos sumaniai ir nuotaikingai varžėsi viktorinoje „Žemaites esam gėmėn“. Aštuntokai su chemijos mokytoja Z. Mikutiene tyrinėjo Telšių gamtinių vandens telkinių – Masčio, Germanto ir Ilgio ežerų – vandens savybes. 5-7 klasių mokiniai į žemaičių tarmę „vertė“ sakmes ir padavimus. Taip pat mokiniai piešė žemaičių simbolį – mešką. Istorijos mokytoja D. Balnionienė aštuntokus pakvietė gaminti Žemaitijos miestų ir miestelių herbus. Nupiešti, suklijuoti darbai papuošė mokyklos koridoriaus sieną. Mokyklos bibliotekoje veikė mokyklos direktorės A. Mikienės siuvinėtų rankdarbių paroda „Gėlės Žemaitijai“. Buvo pristatytas Žemaitijos metams skirtas būrelių „Forma“ ir „Etnoratas“ projektas – knyga „Žemaitijos metai 2019“. Tai originali knyga apie žemaičių krašto įžymybes, kulinarinį paveldą, liaudies išminties lobius. Telšių rajono savivaldybės administracijos skelbtame iniciatyvų konkurse „Aš – žemaitis“, skirtame Žemaitijos vardo 800-osioms metinėms paminėti, šiai originaliai iniciatyvai buvo skirta 800 eurų premija. 39 mokytojai dalyvavo docento, kalbininko Juozo Pabrėžos seminare ,,Žemaičių kalbos garbinga praeitis ir gyva dabartis”. Renginio metu buvo pristatyta ir jo knyga „Žemaičių kalba ir rašyba“. Renginiai vyko ne tik mūsų mokykloje. Pradinukai buvo išvykę į Varnių Motiejaus Valančiaus gimnaziją, kurioje buvo organizuotos mokinių varžytuvės  ,,Mona krašts – Žemaitėjė“. Mokiniai savo pažintinius gebėjimus ugdėsikeliaudami po Žemaitiją – aplankytiŠatrijos, Sprūdės, Medvėgalio piliakalniai, Biržulio ežeras, Aukštagirės giria.

Kita dalykų integracinė ugdymosi diena skirta mokyklos gimtadieniui. Pradinių klasių mokiniai dieną pradėjo nuo saugaus eismo taisyklių gilinimo. Jie mokyklai gimtadienio proga dovanojo gražiausių gėlių – jomis buvo išpiešti takeliai. Savo sveikinimus, rudens linkėjimus pradinukai išsakė ir gražiais, spalvingais darbeliais iš rudens gėrybių. Mokiniai kūrė eilėraščius, rašinėlius apie mokyklą. 5-8 klasių mokiniai sukūrė spalvingą sveikinimų mokyklai alėją.  Kiekviena klasė pagamino po simbolinį didelį medį, ant kurio šakų geltonavo nuoširdžių linkėjimų obuoliukai. Vyko ir smagus mokyklos gimtadienio protmūšis. Komandos parodė ne tik savo žinias apie mokyklą, bet ir išmintį, gudrumą. Įdomus užsiėmimas – „Nuotraukų dėlionė“: reikėjo sudėlioti objektus, susijusius su mokykla. Nemažai mokiniams teko pasistengti taškeliais ir brūkšneliais – Morzės abėcėle – užrašyti mokyklos himną.

Skatinant mokinių suvokimą apie verslą, finansinį raštingumą mūsų mokyklai puikiai talkino Telšių apskrities verslo inkubatorius. Ne vieną kartą ten lankėsi mūsų mokiniai, buvo eksponuojami mokinių darbeliai. Dar labiau stiprinat ryšius su Verslo inkubatoriumi ir ugdant mokinių suvokimą apie verslumą, šiemet pasirašyta mūsų progimnazijos ir TAVI bendradarbiavimo sutartis. Tiksliųjų ir gamtos mokslų metodinės grupės mokytojų vadovaujami mokiniai  per Pyragų dieną pardavinėjo savo iškeptus saldumynus ir atliko matematinio raštingumo ir verslumo užduotis. Lietuvių kalbos mokytojų paraginti mokiniai ėmė interviu iš verslininkų – savo tėvelių, giminaičių ar kaimynų. Visus metus skatinome veiklas, propaguojančias sveiką gyvenseną. Birželio mėn. 1-8 klasių mokiniai, pagal mokykloje veikiančią skatinimo sistemą per metus surinkę daugiausia taškų, dalyvavo sveiko maisto degustacijoje „Sūrio DŽIUGAS namuose“. Mokiniai sužinojo, iš kokių produktų gaminamas „Džiugo“ sūris, pamatė jo gamybos procesą.

Visus metus mokiniai dalyvavo integruotose veiklose, skatinančiose sveiką gyvenseną. 4b ir 6a klasės dalyvavo konkurse „Sveikiausi mokine par vėsa rajuona – 2019“.  1-4 klasių mokinių amžiaus grupėje ketvirtokai tapo nugalėtojais. Prizas – nemokama kelionė visai klasei į Vilnių ir 3 valandos pramogų vandens parke „Vichy“.

Technologijų mokytoja R. Žukauskienė didelį dėmesį skyrė sveikai mitybai. Mokytoja su šeštokais paruošė spalvingą stendą: jame mokinių pagaminta sveikos mitybos piramidė, jų sudėliotos sveikos mitybos lėkštės. Aštuntokai visus vaišino per pamokas iškeptais sveikuoliškais avižiniais sausainiais.

1a ir 2a klasių moksleiviai dalyvavo projekte „Sveikatos šalyje“, kurio metu mokiniai aktyviai sportavo gryname ore.

Kaip ir kiekvienais metais, dalyvavome Judumo savaitės veiklose. Mokiniai, ypač pradinukai, buvo labai aktyvūs. Visų klasių mokiniai dalyvavo akcijoje „10 000 žingsnių per dieną“. Dalyviai, įsijungę žingsniamačio programėlę, pertraukų metu energingai suko ratus apie mokyklą. Smagu buvo bėgti maratoną. Pradinių klasių mokiniai entuziastingai mankštinosi mokyklos sode, uoliai šoko ritminius šokius, smagiai žaidė judriuosius žaidimus, panaudodami įvairų sportinį inventorių.

Visą gruodžio mėnesį pradinių klasių mokiniams vyko paskaitos-užsiėmimai apie patyčias, kuriuos vedė psichologė Aurelija Ananjevaitė. Veikla organizuojama Telšių rajono savivaldybės visuomenės sveikatos biuro, o finansuojama Europos Sąjungos struktūrinių fondų lėšomis, įgyvendinant projektą „Sveikatos netolygumų mažinimas Telšių rajone, vykdant traumų ir nelaimingų atsitikimų profilaktiką“.

Mokytojai, vykdydami kvalifikacijos tobulinimo programas ir plėtodami kompetencijas lankėsi Radviliškio rajono Šeduvos gimnazijoje bei  [Telšių Šv. Nikolajaus Stebukladario cerkvėje.](https://germantas.telsiai.lm.lt/index.php/2019/11/06/mokytoju-edukacine-isvyka-i-telsiu-sv-nikolajaus-stebukladario-cerkve/)

Metus baigėme akcija „Šventiniai sveikinimai mokyklos bendruomenei“. Dalyviai turėjo nusipaveiksluoti su Elfu ir parašyti sveikinimo žodžius. Akcijoje dalyvavo 47 bendruomenės nariai. Gruodžio 20 d. buvo išrinkti 10 gražiausių sveikinimų ir jų autoriams įteiktos dovanėlės.

*Komentarai dėl nepasiektų arba iš dalies nepasiektų rezultatų*.

Nepavyko sukurti „Tarpdalykinės integracijos pamokose“ tvarkos aprašo. Ši priemonė nukelta į kitus metus.

**3. Kontroliuojančių institucijų ar išorės audito tarnybos atlikti patikrinimai (išvadų**

**apibendrinimas ir įvykdytos priemonės).**

**4. Problemos (**sąlygotos vidaus ir išorės faktorių).

Mokyklos sporto salė neatitinka šiuolaikinių higienos normų reikalavimų. Reikalinga atnaujinti elektros instaliaciją ir apšvietimą (17 kab. ir II bei III aukšto koridoriuose).

2016 m. Telšių rajono savivaldybės administracijos užsakymu atliktas mokyklos energijos vartojimo auditas, o 2017 m. parengtas investicinis projektas „Telšių rajono savivaldybei nuosavybės teise priklausančio viešojo pastato Telšių „Germanto“ progimnazijos Žemaitės g. 37, Telšiuose, atnaujinimas“. Apie tolimesnę projekto eigą informacijos neturime.